Lidhur me burimin dhe natyrën e 17.7 milionë tentativave të sulmeve kibernetike të evidentuara gjatë vitit 2026
Tentativat e sulmeve kibernetike të evidentuara gjatë vitit 2026 janë rezultat i monitorimit të vazhdueshëm të ekspozimit të Infrastrukturave Kritike dhe të Rëndësishme ndaj aktivitetit keqdashës në internet. Këto tentativa përfshijnë një gamë të gjerë aktivitetesh, nga skanime automatike, përpjekje të automatizuara për shfrytëzim dobësish, deri te tentativa më të sofistikuara për akses të paautorizuar.
Nga analiza e trafikut keqdashës rezulton se tentativat kanë ardhur nga burime të shpërndara globalisht, duke përfshirë infrastruktura të komprometuara, rrjete botnet, shërbime anonimizimi dhe hostime të ndryshme ndërkombëtare. Për shkak të përdorimit të gjerë të infrastrukturave ndërmjetëse, vendndodhja gjeografike e adresave IP të origjinës nuk përbën gjithmonë tregues të autorit real të aktivitetit keqdashës.
Identifikimi i origjinës së saktë dhe atribuimi i aktiviteteve kibernetike kërkon analiza të thelluara teknike dhe korelim të informacionit nga burime të shumta të inteligjencës kibernetike. Këto informacione i dispononi dhe në faqen tonë zyrtare (https://aksk.gov.al/raporte-incidentesh/). 
Kategoritë kryesore të incidenteve të regjistruara gjatë vitit 2026 përfshijnë sulme phishing, spear-phishing, smishing, sulme te tipit Distributed Denial of Service (DDoS), tentativa për modifikim të paautorizuar të shërbimeve, raste të ATM skimming, si dhe incidente te lidhura me fushata nga aktoret keqdashes kibernetik të sponsorizuar nga shteti i Iranit.
Fushatat phishing dhe smishing mbeten një nga format më të përhapura të kërcënimeve, duke qenë pjesë e fushatave globale që synojnë përdorues dhe institucione në shumë vende. Këto tentativa janë identifikuar, analizuar dhe bllokuar në kohë përmes monitorimit të vazhdueshem, duke bërë të mundur bllokimin e domeneve keqdashese, adresave IP dhe indikatoreve të komprometimit.
Pjesa më e madhe e këtyre aktiviteteve është neutralizuar përmes mekanizmave të monitorimit, reagimit të shpejtë e në kohë reale të autoritetit, kontrolleve parandaluese dhe shkëmbimit të informacionit përmes mekanizmave të Inteligjencës së kërcënimeve kibernetike si dhe suportit të palëve të përfshira për të bërë bllokimet në nivel rajoni.





Lidhur me 9 incidentet e konfirmuara të sigurisë kibernetike gjatë vitit 2026
Gjatë vitit 2026 janë klasifikuar 9 incidente të sigurisë kibernetike bazuar në kriteret kombëtare të klasifikimit dhe rregullores (https://aksk.gov.al/wp-content/uploads/2024/08/Kategorizimi-i-incidenteve-te-sigurise-kibernetike-21.08.2024.pdf). 
Këto incidente kanë përfshirë sektorë dhe subjekte të ndryshme, duke përfshirë institucione publike dhe shërbime me rëndësi të veçantë. Për sa i përket ndarjes sipas sektorëve, aktiviteti i monitoruar ka prekur në mënyrë të përgjithshme infrastrukturat e ekspozuara të institucioneve publike të vendit. Analizat kryhen në nivel sektorial dhe institucional, megjithatë të dhënat e detajuara mbi volumet e tentativave, asetet individuale të ekspozuara dhe shpërndarjen sipas institucioneve nuk publikohen për arsye të sigurisë operative dhe për të shmangur ekspozimin e sipërfaqeve të mbrojtura.
Për shumicën e tentativave të evidentuara nuk mund të bëhet atribim individual pasi ato përfaqësojnë aktivitet automatik, voluminoz dhe të shpërndarë në internet. Rastet që kanë paraqitur indikatorë të sofistikimit më të lartë janë analizuar në mënyrë të dedikuar dhe, në disa raste, janë identifikuar lidhje me aktorë të avancuar të kërcënimeve (APT), përfshirë aktivitete të dyshuara si të sponsorizuara nga shtete. Atribuimi i plotë kryhet vetëm pas korelimit të indikatorëve teknikë, inteligjencës së kërcënimeve dhe analizave të specializuara.
Në veçanti, gjatë muajit mars 2026 janë evidentuar operacione kibernetike të lidhura me aktorë të sponsorizuar nga shteti iranian, të cilat kanë synuar institucione publike shqiptare. Analizat kanë treguar se objektivi kryesor ka qenë sigurimi i aksesit të paautorizuar dhe marrja e informacionit, duke përdorur kryesisht kredenciale të komprometuara dhe ekspozime të shërbimeve të aksesueshme nga interneti. Nga ekipet teknike të AKSK është bërë i gjithë zbërthimi i ciklit të incidenteve të ndodhura nga ku janë marrë masat e menjëhershme nga infrastrukturat e tjera për të bërë të mundur dhe mosaferktimin e infrastrukturave kritike TIK që ata kanë në dispozicion. 

Masat e ndërmarra pas incidenteve dhe forcimi i sigurisë kibernetike
Pas evidentimit të incidenteve janë ndërmarrë masa të menjëhershme dhe afatgjata për rikuperimin e sistemeve dhe rritjen e nivelit të mbrojtjes, duke përfshirë:
· izolimin e sistemeve ose komponentëve të prekur; 
· analizën forenzike dhe identifikimin e mënyrës së komprometimit; 
· forcimin e kontrolleve mbi akseset nga burime të jashtme; 
· përmirësimin e konfigurimeve të sistemeve kritike; 
· aplikimin e përditësimeve të sigurisë dhe korrigjimin e dobësive të identifikuara; 
· rritjen e monitorimit përmes platformave monitoruese dhe reaguese të sigurisë kibernetike; 
· shpërndarjen e indikatorëve të komprometimit (IOC) për infrastrukturat e tjera në mënyrë që mos të ketë shtrirje të incidenteve në një shkallë më të gjërë. 
· Trajnim në rritje kapacitetesh teknike në plotësimin e gapit teknologjik të operatorëve të infrastrukturave. 
Gjithashtu, është forcuar bashkëpunimi ndërinstitucional dhe shkëmbimi i informacionit përmes platformave të Cyber Threat Intelligence, me qëllim zbulimin më të shpejtë të aktiviteteve keqdashëse dhe reduktimin e kohës së reagimit ndaj incidenteve kibernetike.
Në përfundim, pavarësisht rritjes së ndjeshme të volumit të tentativave për sulme kibernetike, ulja e numrit të incidenteve të konfirmuara dhe menaxhimi i suksesshëm i tyre tregojnë përmirësimin e kapaciteteve kombëtare të parandalimit, zbulimit dhe reagimit ndaj kërcënimeve kibernetike.
